Geen druk op NVG ná spioenasieband-uitspraak, vra kabinetPres. Jacob Zuma. Foto: GCIS Die regering het Donderdag Suid-Afrikaners versoek om die Nasionale Vervolgingsgesag (NVG) toe te laat om te besluit wat hy gaan doen, nadat die Noord-Gautengse hooggeregshof besluit het om die beslissing deur sy voormalige hoof om korrupsieaanklagte teen pres. Jacob Zuma in 2009 terug te trek, tersyde te stel. “Die kabinet versoek burgers om die NVG toe te laat om onafhanklik sy grondwetlike verpligtinge na te kom kragtens artikel 179 (5) van die Grondwet, sonder enige onnodige druk uit enige oord,” het Nosiviwe Mapisa-Nqakula, minister van verdediging, aan verslaggewers gesê ná Woensdag se kabinetsvergadering. “Die kabinet wil dit duidelik stel dat die hof nie die meriete van bewerings teen pres. Jacob Zuma hanteer nie, en geen bevinding is gemaak wat hom op enige saak skuldig bevind nie.” Die NVG het Woensdag gesê hy bestudeer steeds die uitspraak. Regter Aubrey Ledwaba het op 29 April beslis dat die besluit, deur Mokotedi Mpshe, om korrupsieklagtes in 2009 teen Zuma te laat vaar, irrasioneel was en tersyde gestel moet word. Ledwaba het beslis dat die saak hersien moet word. Die saak, wat algemeen bekend staan as die spioenasiebande-saak, is deur die Demokratiese Alliansie gebring en die party het die hof versoek om die besluit te hersien, om 783 aanklagte van bedrog, korrupsie en swendelary te laat vaar. Mpshe het die saak uitgegooi op die gronde dat die sogenaamde spioenasiebande – opnames van telefoonoproepe tussen senior beamptes in Thabo Mbeki se administrasie – voorgestel het dat hulle die tydsberekening van Zuma se vervolging vir politieke redes gemanipuleer het. Lees alle vorige berigte oor die spioenasiebande op Maroela Media.